Today's News/আজকের সংবাদ

=Today is 16th March 2010 = = আজ ১৬ মার্চ ২০১০ মঙ্গলবার =

মুঠোফোন-সন্ত্রাস =পাঁচ বছর জেল ও পাঁচ কোটি টাকা জরিমানার সুপারিশ = কামরুল হাসান: মুঠোফোনে চাঁদাবাজি, হুমকি, ভয়ভীতি দেখানো, অশ্লীল বার্তা এবং আপত্তিকর স্থির বা ভিডিওচিত্র পাঠানোসহ যেকোনো অপরাধ প্রমাণিত হলে পাঁচ বছরের কারাদণ্ড ও পাঁচ কোটি টাকা জরিমানা হবে। এসব জরিমানার অর্থ ব্যক্তির পাশাপাশি অভিযুক্ত প্রতিষ্ঠানকেও দিতে হবে। মুঠোফোন-সন্ত্রাস প্রতিরোধে প্রচলিত ‘টেলিযোগাযোগ আইন ২০০১’ সংশোধন করে এসব বিধান করার সুপারিশ করা হয়েছে। মুঠোফোনে হুমকি, চাঁদাবাজি ঠেকাতে বাংলাদেশ টেলিযোগাযোগ নিয়ন্ত্রণ কমিশনের (বিটিআরসি) দেওয়া সুপারিশগুলো ১০ মার্চ স্বরাষ্ট্র মন্ত্রণালয়ের বৈঠকে চূড়ান্ত হয়েছে। সভায় ফোনের সিম বিক্রির বিষয়েও কড়াকড়ি আরোপের কথা বলা হয়। এই সংশোধনী মন্ত্রিসভা অনুমোদন করলে সংসদে যাবে। জানতে চাইলে বিটিআরসির চেয়ারম্যান জিয়া আহমেদ প্রথম আলোকে বলেন, মুঠোফোন-সন্ত্রাস প্রতিরোধে গঠিত কমিটিতে সব মুঠোফোন কোম্পানির সদস্যরা আছেন। তাঁদের সঙ্গে আলোচনার ভিত্তিতেই নতুন আইনের প্রস্তাব করা হয়েছে। তিনি বলেন, কোম্পানিগুলো যদি নিজের কাজের ক্ষেত্রে স্বচ্ছ থাকে, তাহলে তারা কোনো ঝামেলায় পড়বে না। পুলিশ কর্মকর্তারা স্বীকার করেছেন, মুঠোফোনে হুমকির ঘটনা কমছে না, বরং বেড়েই চলেছে। পুলিশের হিসাবে গত মাসে (ফেব্রুয়ারি) শুধু রাজধানীতেই ১৭৪ ব্যক্তিকে মুঠোফোনে হুমকির ঘটনা নথিভুক্ত হয়েছে। আবার অনেকে হুমকি পেয়েও ভয়ে বা ঝামেলা এড়াতে থানা-পুলিশকে জানান না। এসব অভিযোগ পর্যালোচনা করে দেখা গেছে, মুঠোফোনে হুমকি এখন আর শুধু ব্যবসায়ী ও সাধারণ মানুষের মধ্যেই সীমাবদ্ধ নেই। পুলিশ কর্মকর্তারাও অপহরণের হুমকি পাচ্ছেন। এর আগে প্রধানমন্ত্রীর ফোনেও হুমকি দেওয়া হয়েছিল। এ ঘটনায় র্যাব সদস্যরা তিনজনকে গ্রেপ্তার করেছিলেন। সূত্র জানায়, ঢাকা মহানগর ট্রাফিক পুলিশের সার্জেন্ট রিফাত হাসান জানান, অজ্ঞাত ব্যক্তি তাঁর মুঠোফোনে ফোন করে অকথ্য ভাষায় গালিগালাজ করে এবং তাঁকে মেরে ফেলার হুমকি দেয়। ২ ফেব্রুয়ারি তিনি সবুজবাগ থানায় সাধারণ ডায়েরি (জিডি) করেন। মতিঝিল থানার উপ-পরিদর্শক শফিউল্লাহও থানায় জিডি করেন। তিনি অভিযোগ করেন, মুঠোফোনে ফোন করে তাঁর কাছ থেকে পাঁচ লাখ টাকা দাবি করা হয়। চাঁদা না দিলে মেরে ফেলার হুমকি দেওয়া হয়। ঢাকা মহানগর গোয়েন্দা পুলিশের গাড়ি চুরি প্রতিরোধ শাখার পরিদর্শক রফিকুল ইসলামের অভিযোগ, মুঠোফোনে ২৪ ঘণ্টা তাঁকে বিরক্ত করা হচ্ছে। একই ধরনের অভিযোগ পুলিশ সদর দপ্তরের এক এআইজি, গোয়েন্দা পুলিশের উত্তরা বিভাগের উপকমিশনার, মাদক প্রতিরোধ দলের সহকারী পুলিশ কমিশনারসহ অনেক পুলিশ কর্মকর্তার। সূত্র জানায়, মুঠোফোন-সন্ত্রাস বন্ধ করতে গত বছরের ১ জুন বিটিআরসি চেয়ারম্যানকে প্রধান করে নয় সদস্যের একটি কমিটি গঠন করে সরকার। কমিটির অন্য সদস্যরা হলেন, স্বরাষ্ট্রসচিব, টেলিযোগাযোগসচিব, পুলিশের মহাপরিদর্শক (আইজিপি), ডিজিএফআইয়ের মহাপরিচালক, এনএসআইয়ের মহাপরিচালক, র্যাবের মহাপরিচালক, সিআইডি ও এসবির প্রধান। এ ছাড়া সবগুলো মুঠোফোন কোম্পানির প্রতিনিধিকেও এতে রাখা হয়। কমিটির সদস্যরা প্রায় ছয় মাস কাজ করে ফোন-সন্ত্রাস প্রতিরোধে প্রচলিত আইন সংশোধন করাসহ বেশ কিছু সুপারিশ করেন। এসব সুপারিশের বাস্তবায়ন নিয়ে গত ১০ মার্চ স্বরাষ্ট্র মন্ত্রণালয়ে বিশেষ সভা হয়। স্বরাষ্ট্রমন্ত্রী সাহারা খাতুনের সভাপতিত্বে স্বরাষ্ট্র প্রতিমন্ত্রী শামসুল হক, স্বরাষ্ট্রসচিব আবদুস সোবহান সিকদার, ওয়ারিদের প্রধান নির্বাহী কর্মকর্তা ক্রিস টবিট, বিটিআরসির চেয়ারম্যান জিয়া আহমেদ, আইজি নূর মোহাম্মদ, র্যাবের মহাপরিচালক হাসান মাহমুদ খন্দকার, ঢাকার পুলিশ কমিশনার এ কে এম শহীদুল হকসহ মন্ত্রণালয়ের ঊর্ধ্বতন কর্মকর্তারা উপস্থিত ছিলেন। সভায় প্রচলিত ‘টেলিযোগাযোগ আইন ২০০১’ আইনের সংশোধন ও সিম বিক্রির ব্যাপারে বেশ কিছু গুরুত্বপূর্ণ সিদ্ধান্ত নেওয়া হয়। কমিটি দ্রুত সময়ে আইন কার্যকর করার সুপারিশ করে। প্রস্তাবিত সুপারিশের ব্যাপারে জানতে চাইলে আইজি নূর মোহাম্মদ প্রথম আলোকে বলেন, এ আইনটি কার্যকর হলে মুঠোফোনে সন্ত্রাস বন্ধ হয়ে যাবে। বাংলালিংকের রেগুলেটরি অ্যান্ড লিগ্যাল অ্যাফেয়ার্সের প্রধান জাকিউল ইসলাম প্রথম আলোকে বলেন, ‘২০০৭-০৮ সালে প্রায় ১৪ লাখ সংযোগ বন্ধ করা হয়েছে। এখনো বিভিন্ন সময় বন্ধ করা হয়। নিবন্ধনেও কড়াকড়ি আরোপ করা হয়েছে। কিন্তু গ্রাহক নিবন্ধনে যে তথ্য দিয়েছেন, তা কতটা সঠিক, সেটা কে যাচাই করবে? আমরা সরকারের কাছে অনুরোধ করেছি, যেন কম করে হলেও জাতীয় পরিচয়পত্রের ডেটাবেইসে আমাদের একটা পথ (এক্সিস) দেয়। তথ্য যাচাই করতে পারলে, ভুল তথ্যের শাস্তিও মেনে নেওয়া যায়, অন্যথায় সম্ভব নয়।’ আইন সংশোধন: প্রস্তাবিত সুপারিশে ‘টেলিযোগাযোগ আইন ২০০১’-এর ৬৯ ধারার সংশোধন করতে বলা হয়েছে। প্রস্তাবে বলা হয়েছে, ‘কোনো ব্যক্তি টেলিযোগাযোগ যন্ত্রপাতি বা বেতার যন্ত্রপাতির সাহায্যে যদি কোনো অশ্লীল, ভীতিপ্রদর্শনমূলক, অপমানকর বার্তা প্রেরণের উদ্দেশে উক্ত যন্ত্রপাতি পরিচালনার কাজে নিয়োজিত ব্যক্তির নিকট প্রস্তাব করে, উক্ত প্রস্তাবের ভিত্তিতে কেউ বার্তা প্রেরণ করে বা কথোপকথন স্থির বা ভিডিওচিত্র প্রেরণ করে, তাহলে প্রস্তাবকারী ও প্রেরণকারী উভয়ে দুই বছরের কারাদণ্ড ও অনধিক পাঁচ কোটি টাকার জরিমানা বা উভয়দণ্ডে দণ্ডিত হবেন।’ এ ধারার (গ) উপধারায় বলা হয়েছে, টেলিযোগাযোগ যন্ত্রপাতির সাহায্যে অন্য কোনো ব্যক্তি এ ধরনের অপরাধে জড়িয়ে পড়লে তাঁকে পাঁচ বছর কারাদণ্ড ও ৫০ হাজার টাকা জরিমানা করা হবে। বিদ্যমান আইনে এ ধরনের অপরাধের বিচারে ছয় মাসের কারাদণ্ড ও ৫০ হাজার টাকা জরিমানার বিধান আছে। প্রস্তাবিত আইনের সংজ্ঞায় ব্যক্তি বলতে প্রতিষ্ঠানকেও বোঝানো হয়েছে। সূত্র জানায়, ‘টেলিযোগাযোগ আইন ২০০১’ এর ৭৭ ধারাও সংশোধনের সুপারিশ করা হয়। এতে বলা হয়, এ ধরনের অপরাধ ধর্তব্য অপরাধ হিসেবে গণ্য হবে। মহানগর এলাকায় মহানগর হাকিম ও এর বাইরে প্রথম শ্রেণীর যেকোনো আদালতে এর বিচার সম্পন্ন হতে পারে। আদালত প্রস্তাবিত আইনের ৮১ ধারা অনুসারে এ মামলার সব আলামত বাজেয়াপ্ত করতে পারবে। এ ক্ষেত্রে ভ্রাম্যমাণ আদালতও পরিচালনা করা যাবে। সংশোধনীতে বলা হয়, এ মামলার বিচার শুরুর পর থেকে ১৮০ দিনের মধ্যে বিচার শেষ করতে হবে। যদি এর মধ্যে বিচার শেষ না হয়, তবে পরের ১৫ দিনের মধ্যে ঊর্ধ্বতন আদালতকে বিষয়টি জানাতে হবে। আইনের ৭৮ ধারা সংশোধনের সুপারিশ করে বলা হয়, পুলিশের সাব-ইন্সপেক্টরের নিচে নয়, এমন যেকোনো পুলিশ কর্মকর্তা বা ক্ষমতাপ্রাপ্ত কর্মকর্তা এ মামলা তদন্ত করতে পারবেন। তিনি মামলার প্রয়োজনে যেকোনো মালামাল জব্দ করতে পারবেন বা সংশ্লিষ্ট ব্যক্তিকে আটক করতে পারবেন। সিম বিপণনে কড়াকড়ি: কমিটির সুপারিশে সিম বিক্রির ক্ষেত্রে কড়াকড়ি আরোপ করতে বলেছে। এতে বলা হয়, গ্রাহকদের পাশাপাশি সিম বিতরণকারী, ডিলার, সাব-ডিলার ও খুচরা বিক্রেতাদের দায়বদ্ধতার আওতায় আনতে হবে। ফোনের অবৈধ নিবন্ধন ও অসত্য তথ্য থাকার প্রমাণ পাওয়া গেলে তাঁকে শাস্তির আওতায় আনতে হবে। এ জন্য দণ্ডবিধি সংশোধনের সুপারিশ করা হয়। এতে বলা হয়, নিবন্ধনে ফরমের অনুলিপির চারটি পাতা থাকতে হবে। এটা বিক্রেতা ও ক্রেতা উভয়ে সংরক্ষণ করবেন। ফোনের সংযোগ কেনার ক্ষেত্রে জাতীয় পরিচয়পত্র বা ভোটার পরিচিতি জমা দিতে হবে। জাতীয় পরিচয়পত্র না থাকলে কেউ সিম কিনতে পারবেন না। জাতীয় পরিচয়পত্রের ডাটাবেজ ব্যবহারের জন্য নির্বাচন কমিশনের অনুমতি নিতে হবে। সুপারিশে বলা হয়, পুলিশের মাধ্যমে ফোন ডিলারদের যথাযথভাবে ঠিকানা যাচাই (ভেরিফিকেশন) করতে হবে। তাঁদের যাবতীয় তথ্য ফোন কোম্পানির কাছে থাকতে হবে। খুচরা বিক্রেতাদের শিক্ষাগত যোগ্যতা এসএসসি পাস হতে হবে। আইন প্রয়োগকারী সংস্থা বিক্রেতাদের প্রতিষ্ঠান পরিদর্শন করতে পারবেন। বিক্রেতাদের কাছে অপারেটর প্রতিষ্ঠানের পরিচয়পত্রও থাকতে হবে। প্রস্তাবে বলা হয়, প্রত্যেক অপারেটর এলাকাভিত্তিক ডিলার, সাব-ডিলার, এজেন্ট ও খুচরা বিক্রেতার ডাটাবেজ সংরক্ষণ করবেন। কেউ তথ্য না দিলে অপারেটর তাঁর জামানত বাজেয়াপ্ত করতে পারবেন। ফোন বিতরণব্যবস্থা ও অন্যান্য কাজ তদারকির জন্য একটি কমিটি গঠন করা হবে। তারা কোনো অনিয়ম পেলেই তা সংশ্লিষ্ট কর্তৃপক্ষকে জানাবে। এ জন্য সবার উপযোগী একটি নীতিমালা তৈরি করা হবে। র্যাবের মহাপরিচালক হাসান মাহমুদ খন্দকার প্রথম আলোকে বলেন, ফোন-সন্ত্রাস প্রতিরোধে আইনের কড়াকড়ি আরোপ করা ছাড়া আর কোনো উপায় নেই। কারণ ফোন-সন্ত্রাস এখন সহনীয় মাত্রা ছাড়িয়ে যাচ্ছে। -প্রথম আলো

চীনের ৫ বাঁধে মরে যাবে ব্রহ্মপুত্র =প্রতিবাদী ভারত পাশে চায় বাংলাদেশকে = আলতাব হোসেন: চীন ব্রহ্মপুত্র নদের ওপর পৃথিবীর দীর্ঘতম বাঁধ নির্মাণের মাধ্যমে সবচেয়ে বড় বিদ্যুৎ প্রকল্প বাস্তবায়নের মহাপরিকল্পনা হাতে নিয়েছে। এ বাঁধের কারণে বাংলাদেশ ও ভারত ঝুঁকির মুখে পড়বে। বাংলাদেশের অর্ধেক এলাকা মরুভূমিতে পরিণত হবে। উভয় দেশের কৃষি ও মৎস্য সম্পদের অপূরণীয় ক্ষতি হবে। থেমে যাবে ব্রহ্মপুত্র, পদ্মা, মেঘনা ও যমুনার পানিপ্রবাহ। বাংলাদেশের অভিন্ন নদীর পানি সমস্যা সমাধানে দীর্ঘদিন ধরে নীরব থাকা ভারত এবার বড় প্রতিবেশী চীনের একতরফা সিদ্ধান্তে নিজেদের সম্ভাব্য ক্ষতির বিষয়টি আঁচ করতে পেরে বাংলাদেশের সহযোগিতা চেয়েছে। এ অবস্থায় প্রধানমন্ত্রী শেখ হাসিনা আগামীকাল বুধবার চীন সফরে যাচ্ছেন। ব্রহ্মপুত্রে বাঁধ নির্মাণ বন্ধ করার দাবি জানিয়ে ভারত বিষয়টি নিয়ে একটি সমঝোতায় পেঁৗছানোর অনুরোধ জানিয়ে চিঠি দিয়েছে। একই সময় ভারতে অনুষ্ঠিতব্য বাংলাদেশ-ভারতের পানিসম্পদ মন্ত্রী পর্যায়ের বৈঠক থেকেও যৌথ অনুরোধ জানানো হবে বলে জানা গেছে। প্রধানমন্ত্রী চীন সফরের সময় বাঁধ নির্মাণের বিষয়টি নিয়ে চীনের শীর্ষ নেতৃবৃন্দের সঙ্গে আলোচনা করবেন বলেও জানা গেছে। প্রধানমন্ত্রী অফিস সূত্রে এ তথ্য জানা গেছে। উল্লেখ্য, প্রধানমন্ত্রী দেশের পানিবিষয়ক সর্বোচ্চ নীতিনির্ধারণী ফোরাম ন্যাশনাল ওয়াটার কাউন্সিলেরও চেয়ারপারসন। ব্রহ্মপুত্রের উৎসমুখে চীনের বাঁধ নির্মাণ বন্ধ করার দাবি জানিয়ে ভারত জাতিসংঘের মহাসচিব বরাবরও চিঠি দিয়েছে। দক্ষিণ এশিয়ার দেশগুলোর মধ্যে হিমালয় থেকে উৎপন্ন অভিন্ন নদীগুলোর পানি ব্যবহারে পারস্পরিক সহযোগিতা এবং ভাটির দেশের অধিকার রক্ষার জন্য নেপাল, ভুটান, পাকিস্তান ও আফগানিস্তানকেও অনুরোধ জানিয়েছে ভারত। এ বিষয়ে একটি চিঠি সংশ্লিষ্ট দেশগুলোতে পাঠানো হয়েছে। গত মাসে আবুধাবিতে বিশ্বব্যাংক আয়োজিত চতুর্থ দক্ষিণ এশিয়া পানি সহযোগিতা সংলাপে বাংলাদেশ, ভারত ও নেপাল যৌথভাবে চীনের বাঁধ নির্মাণ উদ্যোগের আনুষ্ঠানিক প্রতিবাদ জানিয়েছে। চীনের এ প্রকল্প বাস্তবায়িত হলে বাংলাদেশে ব্রহ্মপুত্র ও যমুনা নদীর অপমৃত্যু ঘটবে এবং দেশের বিস্তীর্ণ এলাকা মরুভূমিতে পরিণত হবে। চীন এ বাঁধের মাধ্যমে বিদ্যুৎ উৎপাদন এবং সেচের জন্য খালের মাধ্যমে পানি প্রত্যাহার করবে। শুরুতে একটি ড্যামের মাধ্যমে ৫১০ মেগাওয়াট বিদ্যুৎ উৎপাদনের টার্গেট থাকলেও এখন তারা ৪০ হাজার মেগাওয়াট বিদ্যুৎ উৎপাদনের এক মহাপরিকল্পনা ঘোষণা করেছে, যা বাংলাদেশের বিদ্যুতের মোট চাহিদার আট ভাগেরও বেশি। এ জন্য নতুন করে আরও চারটি ড্যাম নির্মাণের জন্য পরিবেশ সমীক্ষা শুরু করেছে দেশটির নর্থ-ইস্টার্ন করপোরেশন। ব্রহ্মপুত্র নদের উৎসে চীনের বাঁধ নির্মাণের প্রতিবাদ জানাচ্ছে ভারত। তারা বলছে, আন্তর্জাতিক নিয়মনীতির তোয়াক্কা না করেই চীন বাঁধ নির্মাণ করছে। প্রতিবাদ জানিয়ে ভারতের অরুণাচল ও আসামে এ নিয়ে বিক্ষোভ শুরু করেছে বিভিন্ন সামাজিক সংগঠন। এ নিয়ে প্রধানমন্ত্রী ড. মনমোহন সিংয়ের সঙ্গেও বৈঠক করেছে রাজ্য সরকার। আগামী ১৮ থেকে ২০ মার্চ বাংলাদেশ-ভারতের সম্ভাব্য যৌথ নদী কমিশনের মন্ত্রী পর্যায়ের বৈঠকে ভারত এ বিষয়টি মূল এজেন্ডায় রেখেছে। ড্যামের কারণে আসামে এর ফল কী হবে, তা নিরূপণে একটি বিশেষজ্ঞ কমিটি গঠন করেছেন রাজ্যের মুখ্যমন্ত্রী তরুণ গগই। -সমকাল

=অস্থির শেয়ারবাজার = টানা দরপতনে ক্ষুদ্র বিনিয়োগকারীরা দিশেহারা- রাজধানীসহ বিভিন্ন স্থানে বিক্ষোভ, অবরোধ-ঋণ বাড়ানোর সিদ্ধান্ত-বাজার আবার ঘুরে দাঁড়াতে পারে জিয়াউর রহমান: দেড় মাস ধরে চলতে থাকা দরপতনে ব্যাপক অস্থিরতা ছড়িয়ে পড়েছে শেয়ারবাজারে। প্রতিদিনই শেয়ারের দর কমতে থাকায় বিপুল লোকসানের মুখে হতাশ, দিশেহারা হয়ে ক্ষুব্ধ বিনিয়োগকারীরা অবশেষে রাস্তায় নেমে এসেছেন। সোমবার রাজধানী ঢাকা, চট্টগ্রাম, রাজশাহী ও সিলেটে বিনিয়োগকারীরা বিক্ষোভ করেছেন। কোনো কোনো জায়গায় তারা সড়ক অবরোধ করে যান চলাচল পর্যন্ত বন্ধ করে দিয়েছেন। পরিস্থিতির উন্নয়নে জরুরি বৈঠক করে শেয়ার কেনার জন্য প্রদত্ত ঋণের অনুপাত বাড়ানোর সিদ্ধান্ত নিয়েছে বাজার নিয়ন্ত্রক সংস্থা এসইসি। এছাড়া যেসব ব্যাংক শেয়ারবাজারে মাত্রাতিরিক্ত বিনিয়োগ করেছে তাদের সমন্বয়ের জন্য পর্যাপ্ত সময় দিতে বাংলাদেশ ব্যাংককে অনুরোধ করেছে এসইসি ও ডিএসই। শেয়ারবাজারে বিনিয়োগের জন্য ব্যবহৃত বেনিফিশিয়ারি ওনার্স (বিও) হিসাবের জন্য করদাতা শনাক্তকরণ নাম্বার বা টিন বাধ্যতামূলক করতে জাতীয় রাজস্ব বোর্ডের দেওয়া প্রস্তাবটিও প্রত্যাহার করে নেওয়া হয়েছে। এর ফলে পতনের বৃত্ত থেকে বেরিয়ে সহসাই বাজার আবার ঘুরে দাঁড়াবে বলে আশা করছেন সংশ্লিষ্টরা। সারাদেশে বিক্ষোভ : চট্টগ্রাম স্টক এক্সচেঞ্জে স্মারকলিপি দিয়েছেন বিনিয়োগকারীরা। তারা বিও অ্যাকাউন্টের বিপরীতে কর আরোপের প্রস্তাব প্রত্যাহার করার দাবি জানিয়েছেন। ঢাকায় ক্ষুদ্র বিনিয়োগকারীরা ঢাকা স্টক এক্সচেঞ্জের সামনের রাস্তা অবরোধ করেন। তারা রাস্তায় আগুন জ্বালিয়ে অবরোধ সৃষ্টি করেন। এ সময় মতিঝিলের প্রধান সড়ক ১০ মিনিট বন্ধ ছিল। পুলিশ এসে অবরোধকারী বিনিয়োগকারীদের তুলে দেয়। রাজশাহীতে বিনিয়োগকারীরা বিক্ষোভ করে রাস্তায় নেমে আসেন। সিলেটে শেয়ারের দাম কমতে থাকলে বিনিয়োগকারীরা ব্রোকারেজ হাউস থেকে বেরিয়ে আসেন। কিছুক্ষণের মধ্যেই শেয়ারের দাম বাড়তে থাকলে তারা আবার ব্রোকারেজ হাউসে ফিরে যান। দেড় মাস ধরে চলছে দরপতন : প্রায় তিন মাস ঊর্ধ্বগতির পর গত ফেব্রুয়ারি মাস থেকে শেয়ারবাজারে শুরু হয়েছে মূল্য সংশোধন, বিভিন্ন কারণে যা পরবর্তী সময়ে ব্যাপক দরপতনে রূপ নিয়েছে। বাজারের সবচেয়ে বড় মূলধনসম্পন্ন কোম্পানি গ্রামীণফোনের শেয়ারের দাম বৃদ্ধির কারণে ফেব্রুয়ারির মাঝামাঝি পর্যন্ত মূল্যসূচকে ওই দরপতনের চিত্র প্রতিফলিত হয়নি। পরিসংখ্যানে দেখা যায়, গত ১৮ ফেব্রুয়ারি দেশের প্রধান বাজার ঢাকা স্টক এক্সচেঞ্জে (ডিএসই) সাধারণ সূচক সর্বোচ্চ ৫৮২৮ পয়েন্ট ছিল, গতকাল সোমবার যা ৫৩৩৮ পয়েন্টে নেমে আসে। মাত্র এক মাসেরও কম সময়ের মধ্যে সূচক কমেছে ৪৯০ পয়েন্ট। গত দেড় মাসে ৩৪ দিন শেয়ারবাজারে লেনদেন হয়েছে। এর মধ্যে ২৭ দিনই লেনদেনে অংশ নেওয়া বেশির ভাগ কোম্পানির শেয়ারের দাম কমেছে। বাজারে লেনদেনের পরিমাণ ক্রমাগত কমছে। ফেব্রুয়ারি মাসে ডিএসইতে দৈনিক গড় লেনদেনের পরিমাণ ছিল ১৩০৫ কোটি টাকা, চলতি মাসে তা ৬৬৬ কোটি টাকায় নেমে এসেছে। অস্থিরতার পাঁচ কারণ : প্রধান পাঁচটি কারণসহ বেশ কিছু কারণে শেয়ারবাজার এতটা অস্থির হয়ে উঠেছে বলে মনে করছেন বিশ্লেষকরা। সাম্প্রতিক সময়ে বাজারে বিপুল সংখ্যক নতুন বিনিয়োগকারী এবং ব্যাপক পরিমাণ অর্থ এলেও সে অনুপাতে শেয়ারের সরবরাহ বাড়েনি। ফলে গত জানুয়ারি পর্যন্ত চলমান ঊর্ধ্বগতিতে বাজার অনেকটাই অতিমূল্যায়িত হয়ে পড়ে। আর এ কারণে মূল্যসংশোধনও অনিবার্য হয়ে দাঁড়ায়। কাকতালীয়ভাবে এর সঙ্গে আরও কিছু বিষয় যুক্ত হয়ে পড়ে। এর মধ্যে রয়েছে বিভিন্ন ইস্যুতে বাজার নিয়ন্ত্রক সংস্থা সিকিউরিটিজ অ্যান্ড এক্সচেঞ্জ কমিশনের (এসইসি) ঘন ঘন অবস্থান পরিবর্তন ও বাজারে হস্তক্ষেপ। সর্বশেষ ফেব্রুয়ারির প্রথম সপ্তাহে ঋণ অনুপাত কমিয়ে আনায় হঠাৎ করেই বাজারে তারল্য প্রবাহ বেশ সংকুচিত হয়ে পড়ে। ডিএসই পরিচালনা পর্ষদের নির্বাচনকে কেন্দ্র করে সৃষ্ট জটিলতাও বাজারে নেতিবাচক প্রভাব ফেলে। নির্বাচনের মনোনয়নপত্র জমা দেওয়ার শেষ সময়ের ঠিক একদিন আগে এসইসির জারি করা একটি নির্দেশনাকে কেন্দ্র করে এ জটিলতা তৈরি হয়। নির্দেশনায় প্রার্থী হওয়ার আগে এসইসির কাছ থেকে অনাপত্তি সংগ্রহ করার বাধ্যবাধকতা আরোপ করা হয়। পরবর্তী সময়ে সম্ভাব্য তিন প্রার্থীকে এসইসি অনাপত্তি না দিলে তাদের মধ্যে দুজন হাইকোর্টের শরণাপন্ন হন। কোর্টের নির্দেশে তাদের মনোনয়নপত্র গ্রহণ করতে বাধ্য হয় নির্বাচনী বোর্ড। এরপর থেকেই বাজারে নির্বাচন নিয়ে নানা অনিশ্চয়তার গুজব চলতে থাকে। আবার নির্বাচন নির্ধারিত সময়ে হলেও নেতৃত্বে কে আসবেন তার ওপর বাজারের ভবিষ্যৎ নির্ভর করবে মনে করে অনেক ব্রোকার ও বিনিয়োগকারী সাময়িকভাবে বিনিয়োগ থেকে নিজেদের গুটিয়ে নেন। অন্যদিকে এমন অভিযোগও শোনা যায়, নির্বাচনের বিষয়ে এসইসির এই সিদ্ধান্তের পরিপ্রেক্ষিতে ক্ষুব্ধ প্রভাবশালী কিছু ব্রোকার ও বিনিয়োগকারী এসইসি ও ডিএসইর বর্তমান নেতৃত্বকে নাজেহাল করার লক্ষ্যে কৌশলে মূল্যপতন ও অস্থিরতায় ইন্ধন জুগিয়েছেন। এদিকে আন্তর্জাতিক মুদ্রা তহবিলের (আইএমএফ) উদ্বেগের পরিপ্রেক্ষিতে বাংলাদেশ ব্যাংক শেয়ারবাজারে অতিমাত্রায় বিনিয়োগ করেছে এমন কয়েকটি ব্যাংককে শিগগিরই বিনিয়োগের পরিমাণ নির্ধারিত সীমায় নামিয়ে আনার চাপ দেয়। এর ফলে চলমান পতন ধারার মধ্যেও আলোচিত ব্যাংকগুলো শেয়ার বিক্রি করতে বাধ্য হয় যা পরিস্থিতিকে আরও নাজুক করে তোলে। সরাসরি তালিকাভুক্তির মাধ্যমে বাজারে আসা ওশান কনটেইনারের শেয়ার বিক্রি এবং লংকা-বাংলা ফিন্যান্সসহ কয়েকটি কোম্পানির উদ্যোক্তাদের শেয়ার বিক্রির কারণে সম্প্রতি বাজার থেকে প্রায় তিনশ কোটি টাকা বেরিয়ে গেছে। এটি তারল্য সংকটকে প্রকট করেছে। সর্বশেষ বিও হিসাবে টিন সার্টিফিকেট বাধ্যতামূলক করা এবং মূলধনী মুনাফার ওপর কর আরোপের বিষয়ে এনবিআরের প্রস্তাবকে কেন্দ্র করে সোমবার বাজার চরম অস্থির হয়ে ওঠে। এসইসি ও ডিএসইর উদ্যোগ : বাজারের এ অবস্থায় দুপুর সাড়ে ১২টা নাগাদ ডিএসইর সভাপতি ও দুই সহ-সভাপতি ছুটে আসেন এসইসিতে। এসইসির চেয়ারম্যান ও তিন সদস্য পরিস্থিতি পর্যালোচনা ও করণীয় ঠিক করতে তাদের সঙ্গে রুদ্ধদ্বার বৈঠক করেন। এর পরিপ্রেক্ষিতে বিকেলে অনুষ্ঠিত এসইসির জরুরি কমিশন বৈঠকে শেয়ার কেনায় মার্চেন্ট ব্যাংক ও স্টক ব্রোকার প্রদত্ত ঋণের অনুপাত বাড়িয়ে ১:১ থেকে ১:১.৫ নির্ধারণের সিদ্ধান্ত নেন, যা আগামী বৃহস্পতিবার থেকে কার্যকর হবে। এসইসি এবং ডিএসইর পক্ষ থেকে বাংলাদেশ ব্যাংকসহ সংশ্লিষ্টদের সঙ্গে যোগাযোগ করে পরিস্থিতি উন্নয়নে সহায়তা চাওয়া হয়। সংশ্লিষ্টরা আশা করছেন, বাজার সহসা আবার ঘুরে দাঁড়াবে। -সমকাল

=ভয়ঙ্কর শীর্ষ সন্ত্রাসীদের নাম সরকারের তালিকায় নেই = সজল জাহিদ/মাহবুব আলম লাবলু: ঢাকার আন্ডারওয়ার্ল্ডের মুকুটহীন সম্রাট মিরপুরের শাহাদাত হোসেন। পুরনো ঢাকার ভয়ঙ্কর কিলার ডাকাত শহীদ। মালিবাগের আলোচিত পুলিশ হত্যা মামলার আসামি 'সেভেন স্টার' গ্রুপের অন্যতম সদস্য জিসান আহমেদ। কারওয়ানবাজারে ট্রিপল মার্ডারসহ একাধিক হত্যা মামলার আসামি পেশাদার কিলার বাহিনীর প্রধান নরোত্তম সাহা ওরফে আশিক। অপরাধ জগতের আরেক আতঙ্ক মোহাম্মদপুরের নবী হোসেন। শর্ট প্রোফাইলের এ চার পলাতক সন্ত্রাসীর অস্ত্রধারী সহযোগীরাই এখন কার্যত নিয়ন্ত্রণ করছে রাজধানীর অপরাধ জগৎ। সম্প্রতি রাজধানীতে বেপরোয়া চাঁদাবাজি ও আলোচিত সব হত্যাকাণ্ডের পেছনে ঘুরেফিরে উচ্চারিত হয়েছে তাদের নাম। র‌্যাব-পুলিশের ঊর্ধ্বতন কর্মকর্তারাও এক বাক্যে স্বীকার করেছেন, ব্যবসায়ীদের কাছে তারাই এখন সবচেয়ে বড় আতঙ্ক। অতিমাত্রায় সক্রিয় এসব সন্ত্রাসীর কিলারবাহিনীর সদস্যরা। তাদের কারণেই রাজধানীর আইন-শৃঙ্খলা পরিস্থিতির অবনতি ঘটছে। অপরাধ জগতের বর্তমান প্রেক্ষাপট এমনটি হলেও গতকাল সোমবার জাতীয় সংসদে স্বরাষ্ট্রমন্ত্রী সাহারা খাতুন যে ৪২ শীর্ষ সন্ত্রাসীর নাম প্রকাশ করেছেন তাতে এদের কারও নাম নেই। অনেকেই বলছেন, বিএনপি-জামায়াত জোট সরকার ২৩ শীর্ষ সন্ত্রাসীর একটি তালিকা প্রকাশ করে তাদের ধরিয়ে দিতে পুরস্কার ঘোষণা করেছিল। অভিযোগ আছে, রাজনৈতিক প্রভাবে তৎকালীন স্বরাষ্ট্র প্রতিমন্ত্রী লুৎফুজ্জামান বাবর ওই তালিকায় যুবলীগ ও ছাত্রলীগের বেশ কয়েক নেতার নাম অন্তর্ভুক্ত করিয়েছিলেন। ওই তালিকার সঙ্গে কেবল আর কিছু নাম জুড়ে দেওয়া ৪২ শীর্ষ সন্ত্রাসীর নাম সংসদে প্রকাশ করেন স্বরাষ্ট্রমন্ত্রী সাহারা খাতুন। তাদের মধ্যে ১০ জন গ্রেফতার, ১০ জন পলাতক, একজন নিখোঁজ থাকার তথ্য দেওয়া হলেও বাকি ২১ জনের বিস্তারিত পরিচয় ও অবস্থান সম্পর্কে কোনো তথ্য দেওয়া হয়নি। তবে এর মধ্যে ভয়ঙ্কর শীর্ষ সন্ত্রাসী কারাবন্দি সুইডেন আসলামের নাম নেই। আবার মশিউর রহমান কচি জামিনে কারাগার থেকে বেরিয়ে গেলেও তার গ্রেফতারের তথ্যই জানান স্বরাষ্ট্রমন্ত্রী। জাতীয় পার্টির হাফিজ উদ্দিন আহম্মেদের প্রশ্নের উত্তরে স্বরাষ্ট্রমন্ত্রী দেশের ৪২ শীর্ষ সন্ত্রাসীর একটি তালিকা উপস্থাপন করেন। তাদের মধ্যে কালা জাহাঙ্গীর, জাফর আহমেদ মানিক, জব্বার মুন্না, ইমাম হোসেন (কানাডা), প্রকাশ কুমার বিশ্বাস (ভারত), মোল্লা মাসুদ (ভারত), কামরুল হাসান, শামীম আহমেদ, আমিনুর রসুল সাগর ওরফে টোকাই সাগর (আমেরিকা) ও খোন্দকার তানভিরুল ইসলাম জয় (কলকাতা) পলাতক এবং লিয়াকত নামে এক শীর্ষ সন্ত্রাসী নিখোঁজ বলে জানানো হয়। গ্রেফতার হওয়া ১০ জনের মধ্যে রয়েছে ইমামুল হোসেন ওরফে হেলাল ওরফে পিচ্চি হেলাল, টিটন, সোহেল ওরফে ফ্রিডম সোহেল, খোরশেদ আলম ওরফে রাসু, কামাল পাশা ওরফে পাশা, মশিউর রহমান কচি ও আরমান। এছাড়া আব্বাস ওরফে কিলার আব্বাস, হারিস আহমেদ ওরফে হারেস পলাতক অবস্থায় ভারতে, ত্রিমতী সুব্রত বাইন নেপালে গ্রেফতার হয়েছে বলে জানান স্বরাষ্ট্রমন্ত্রী। স্বরাষ্ট্রমন্ত্রী যাদের বিরুদ্ধে কোনো তথ্য দেননি তারা হলো_ কাজী আতাউর রহমান লিটু, মোঃ ছাদিকুর রহমান ওরফে হিরু, ইসলাম ওরফে মুন্না ওরফে বিহারি মুন্না, নুর মোহাম্মদ, মি. টি ওরফে টি বাবু ওরফে বাবু, মোঃ আশিক ওরফে আশিকুল ইসলাম, মোঃ সহিদুল্লাহ ওরফে লেবু সহিদ, সুমন, মোঃ তৌহিদুজ্জামান খান ওরফে টিক্কা ওরফে ওয়াহিদুজ্জামান, আরিফ হোসেন ওরফে বাদল, মিয়া ওরফে দেলোয়ার হোসেন, আবুল কাশেম ওরফে হাদী, জসিম ওরফে জসি, দুলাল ওরফে মটক দুলাল, গোলাম মোস্তফা ওরফে পাপ্পু, বাপ্পি, মোঃ সেলিম ওরফে সেইল্যা ওরফে রাইপুরা সেইল্যা, মুন্না ওরফে মনু মিয়া, মামুন ওরফে মফিজুর রহমান, রবি, টকু ওরফে টকু খান ও মামুন। বিএনপি-জামায়াত জোট সরকার ২০০১ সালের ২৬ ডিসেম্বর ২৩ শীর্ষ সন্ত্রাসীর তালিকা প্রকাশ করে তাদের ধরিয়ে দিতে ১৫ লাখ ৫০ হাজার টাকা পুরস্কার ঘোষণা করে। ওই তালিকায়ও কালা জাহাঙ্গীর, জাফর আহমেদ মানিক, জব্বার মুন্না, ইমাম হোসেন, প্রকাশ কুমার বিশ্বাস, মোল্লা মাসুদ, কামরুল হাসান, শামীম আহমেদ, আমিনুর রসুল সাগর ওরফে টোকাই সাগর, খোন্দকার তানভিরুল ইসলাম জয়, লিয়াকত হোসেন, ইমামুল হোসেন ওরফে হেলাল ওরফে পিচ্চি হেলাল, টিটন, সোহেল ওরফে ফ্রিডম সোহেল, খোরশেদ আলম ওরফে রাসু, কামাল পাশা, মশিউর রহমান কচি ও আরমান, আব্বাস ওরফে কিলার আব্বাস, হারিস আহমেদ ওরফে হারেস, ত্রিমতী সুব্রত বাইন, মোঃ আলাউদ্দিন ও পিচ্চি হান্নানের নাম ছিল। শেষের দু'জনের একজন গণপিটুনি ও অন্যজন র‌্যাবের ক্রসফায়ারে নিহত হয়। সংসদে প্রশ্নোত্তরে স্বরাষ্ট্রমন্ত্রী আরও যা বলেছেন বঙ্গবন্ধু হত্যা মামলার দ িত আসামিদের দেশে ফিরিয়ে আনতে ইন্টারপোলের মাধ্যমে রেড নোটিশ পাঠানো হয়েছে বলে সংসদকে জানান স্বরাষ্ট্রমন্ত্রী অ্যাডভোকেট সাহারা খাতুন। তিনি জানান, ১৩ মাসে ১১১ জন ক্রসফায়ারে নিহত হয়েছে। বিডিআরের হাতে নিহত হয়েছে আরও ৬৮ জন। আওয়ামী লীগের ইলিয়াস উদ্দিন মোল্লাহর প্রশ্নের উত্তরে স্বরাষ্ট্রমন্ত্রী জানান, দণ্ডিত আসামিদের ফিরিয়ে আনার বিষয়ে একইসঙ্গে পুলিশের এক সদস্যকে ইন্টারপোল হেডকোয়ার্টারে পাঠানো হয়েছে। পাশাপাশি কূটনৈতিক তৎপরতা অব্যাহত আছে। নাছিমুল আলম চৌধুরীর প্রশ্নের উত্তরে সাহারা খাতুন জানান, ২০০৯ সালে বিডিআরের ১১টি সেক্টরে চোরাকারবারিদের কাছ থেকে আটক করা মালামালের আনুমানিক মূল্য ৪৬৪ কোটি ৩৭ লাখ ৪২ হাজার ৫১৯ টাকা। পাঁচ জঙ্গি সংগঠন নিষিদ্ধ তাজুল ইসলামের প্রশ্নের জবাবে মন্ত্রী জানান, ইসলামের নামে জঙ্গি কর্মকা ে লিপ্ত থাকায় এ পর্যন্ত পাঁচটি সংগঠনকে নিষিদ্ধ করা হয়েছে। এগুলো হলো_ শাহাদাৎ-ই-আল হিকমা, জেএমবি, জাগ্রত মুসলিম জনতা বাংলাদেশ (জেএমজেবি), হরকাতুল জিহাদ ও হিযবুত তাহ্রীর। এছাড়া কিছু সংগঠনের কার্যক্রম গোয়েন্দা নজরদারিতে রয়েছে। জঙ্গি কাজের সঙ্গে জড়িতদের বিরুদ্ধে ২০০৯ থেকে এ পর্যন্ত ৭৩টি মামলা হয়েছে। গ্রেফতার করা হয়েছে ১৮৫ জনকে। -সমকাল

=সরকারের আয় ভালো ব্যয় কম = সমকাল প্রতিবেদক: কোষাগারে পর্যাপ্ত টাকা আছে, কিন্তু খরচ করতে পারছে না সরকার। ফলে বাজেট ঘাটতি অর্থায়নে আগের মতো এবার ঋণ নিতে হচ্ছে না। বরং সরকার আগের নেওয়া ঋণ এখন পরিশোধ করছে। এতে বাজেট ব্যবস্থাপনায় টাকার সংস্থান বেড়েছে। কিন্তু খরচ কম হওয়ায় ওই টাকা মানুষের কাছে যাচ্ছে না। এতে করে জনস্বার্থ সংশ্লিষ্ট কার্যক্রমে অগ্রগতি হচ্ছে কম। অর্থবছরের ছয় মাস গেলেও এখন পর্যন্ত পিপিপি খাতের বরাদ্দ এক টাকাও খরচ হয়নি। এমন অনেক থোক বরাদ্দ রয়েছে যেগুলো থেকে একটি টাকাও খরচ হয়নি। তবে এডিপি বাস্তবায়নে আগের চেয়ে অগ্রগতি বেড়েছে। অর্থমন্ত্রীর প্রতিশ্রুতি অনুযায়ী চলতি অর্থবছরের ৬ মাসে বাজেট বাস্তবায়নের দলিল ও সংশোধিত বাজেটের সম্ভাব্য রূপরেখা আজ মঙ্গলবার জাতীয় সংসদে উপস্থাপন করা হবে। গতকাল মন্ত্রিসভার বৈঠকে তা অনুমোদন করা হয়েছে। সংশোধিত বাজেটের আকার মূল বাজেট থেকে প্রায় ৩ হাজার কোটি টাকা কমানোর প্রস্তাব করা হয়েছে। চলতি অর্থবছরে মূল বাজেটের আকার ধরা হয় ১ লাখ ১৩ হাজার ৮১৯ কোটি টাকা। বাজেট বাস্তবায়ন নিয়ে অর্থমন্ত্রী সন্তোষ প্রকাশ করলেও চলতি ২০০৯-১০ অর্থবছরে সরকারের আয়-ব্যয়ের গতিধারায় যে বিশ্লেষণ করা হয়েছে তাতে দেখা গেছে সরকারের টাকা ব্যয় করার সক্ষমতা কমে গেছে। অর্থবছরের প্রথমার্ধে সরকারের আয়ে প্রবৃদ্ধি ভালো অবস্থানে থাকলেও ব্যয়ের ক্ষেত্রে গত বছরের একই সময়ের তুলনায় নেতিবাচক প্রবণতা লক্ষ্য করা গেছে। অনুন্নয়ন বাজেটে বরাদ্দ করা ৮৩ হাজার ৩১৯ কোটি টাকার মধ্যে আলোচ্য অর্থবছরের জুলাই থেকে ডিসেম্বর পর্যন্ত ব্যয় হয়েছে মাত্র ২৫ হাজার ৮০০ কোটি টাকা, অথচ গত অর্থবছরের একই সময়ে এই ব্যয়ের পরিমাণ ছিল ৩০ হাজার ৬৭৩ কোটি টাকা। অর্থাৎ গত অর্থবছরের একই সময়ের তুলনায় শতকরা ১৫ ভাগ অর্থ কম খরচ হয়েছে। মূলত ভর্তুকি, কর্মসংস্থান কর্মসূচি, সুদ পরিশোধ এবং খাদ্য সংগ্রহ খাতে নির্ধারিত বরাদ্দের বেশিরভাগ অর্থ এখনও খরচ হয়নি। এছাড়া বিপিসির কাছ থেকে প্রথম ৬ মাসে ভর্তুকির কোনো চাহিদাও পাওয়া যায়নি। ফলে এসব খাতে খরচ না হওয়া সরকারের আয়-ব্যয়ের ভারসাম্যে উদ্বৃত্ত রয়েছে। চলতি অর্থবছরে বাজেটে সামগ্রিকভাবে ঘাটতি ধরা হয় ৩৪ হাজার ৩৫৮ কোটি টাকা যা শতকরা হারে মোট জিডিপির ৫ ভাগ। জুলাই থেকে ডিসেম্বর পর্যন্ত ৬ মাসে ঘাটতি তো হয়ইনি বরং ৯৪৬ কোটি টাকা উদ্বৃত্ত রয়েছে। অর্থাৎ আলোচ্য সময়ে সরকার যা ব্যয় করেছে, তার চেয়ে ৯৪৬ কোটি বেশি উদ্বৃত্ত আছে। গত অর্থবছরে একই সময়ে বাজেটে ঘাটতি ছিল ৬ হাজার ১২৯ কোটি টাকা। ঘাটতি অর্থায়নে ব্যাংক থেকে ঋণ নেওয়ার লক্ষ্যমাত্রা ১৬ হাজার ৭৫৫ কোটি টাকা নির্ধারণ করলেও অর্থবছরের প্রথমার্ধে কোনো ঋণ নেওয়া হয়নি। বরং ১১ হাজার ১০৮ কোটি টাকা পরিশোধ করা হয়েছে। সঞ্চয়পত্রে সুদের হার ব্যাংকের চেয়ে বেশি হওয়ায় এর বিক্রি বেড়েছে। এছাড়া বিদেশি সাহায্য বেড়েছে। এসব কারণে ব্যাংক ব্যবস্থা থেকে ধার নেওয়া কমেছে। এবারের বাজেটে কৃষি ভর্তুকি খাতে ৩ হাজার ৬০০ কোটি টাকা, পিপিপিতে ২ হাজার ৫০০ কোটি টাকা, সুদ পরিশোধে অতিরিক্ত ২ হাজার ৪৯৪ কোটি টাকা এবং জলবায়ু পরিবর্তন সংকট মোকাবেলায় গঠিত তহবিলের জন্য ৭০০ কোটি টাকা বরাদ্দ করা হয়েছে। কৃষি খাতে এ পর্যন্ত ৮০০ কোটি টাকা ভর্তুকি ছাড় হয়েছে। জলবায়ু তহবিল থেকে সম্প্রতি ৪১৪ কোটি টাকার বিপরীতে ১৪টি প্রকল্প অনুমোদন দেওয়া হয়েছে। পিপিপির কাজ এখনও শুরুই হয়নি। ফলে এসব খাতে বাজেটের বড় একটি অংশ অব্যয়িত পড়ে আছে। তবে উন্নয়ন বাজেট বাস্তবায়নের হার গত বছরের একই সময়ের তুলনায় বেড়েছে। উন্নয়ন বাজেট ৩০ হাজার ৫০০ কোটি টাকা থেকে কমিয়ে ২৮ হাজার ৫০০ কোটি টাকা নির্ধারণ করা হয়েছে। কৃষিঋণ বিতরণে আগের বছরের একই সময়ের তুলনায় বেড়েছে। মূলধনী যন্ত্রপাতির আমদানি বাড়ছে। অর্থবছরের অবশিষ্ট সময়ে ঋণ প্রবাহ বাড়বে এবং বিনিয়োগ চাঙ্গা হবে। তবে অর্থমন্ত্রী বলেছেন, তার সামনে বড় চ্যালেঞ্জ হচ্ছে ক্রমবর্ধমান মূল্যস্ফীতি। -সমকাল

রাজধানীতে ঝড়-বৃষ্টি =গুলশানে বিলবোর্ড চাপা পড়ে দু'জনের মৃত্যু = সমকাল প্রতিবেদক: রাজধানীর গুলশান-১ নং সেকশন মোড়ে মৌসুমি ঝড়ে বিলবোর্ড চাপা পড়ে এক কিশোরসহ দুইজনের মৃত্যু হয়েছে। গতকাল সোমবার সন্ধ্যা সাড়ে ৭টার দিকে ঝড়ের সময় একটি বহুতল মার্কেটের ছাদ থেকে বিলবোর্ডটি খুলে পড়ে। এ ঘটনায় নিহতরা হলেন গাড়িচালক মিজানুর রহমান (৩০) এবং দোকান কর্মচারী সাইফুল ইসলাম সোবহান (১৫)। এছাড়া আরও অন্তত ৪ জন আহত হয়েছে। এ সময় ৪টি প্রাইভেটকার এবং একটি মোটরসাইকেল বিলবোর্ডের নিচে পড়ে দুমড়েমুচড়ে যায়। এতে দুই ঘণ্টারও বেশি সময় গুলশান এভিনিউয়ে যান চলাচল বন্ধ থাকে। প্রত্যক্ষদর্শী, পুলিশ ও ফায়ার সার্ভিসকর্মীরা জানান, ঝড়ের সময় গুলশান শপিং সেন্টারের ছয়তলা ভবনের ছাদ থেকে একটি বিশাল আকৃতির বিলবোর্ড কংক্রিটের পিলারসহ উপড়ে রাস্তায় পড়ে যায়। শিল্পপতি এম সেরাজ হোসেনের গাড়িচালক মিজানুর রহমান এ সময় গাড়ি চালিয়ে যাচ্ছিলেন। তিনি গুলশান-১ নং মোড়ে পেঁৗছলে হঠাৎ গাড়িটি বিলবোর্ডে চাপা পড়ে দুমড়েমুচড়ে যায়। এতে মিজানুর রহমান গুরুতর আহত হন। একই সময়ে আরও ৩টি গাড়ি এবং সেখানে পার্ক করে রাখা একটি মোটরসাইকেল বিলবোর্ডের নিচে চাপা পড়ে। মার্কেটের সামনে দাঁড়িয়ে থাকা একটি ফাস্টফুডের দোকানের কর্মচারী সাইফুল ইসলাম সোবহানসহ গাড়িতে থাকা আরও ৪ জন আহত হন। পরে ফায়ার সার্ভিসকর্মীরা পুলিশের সহায়তায় আহতদের উদ্ধার করে ঢাকা মেডিকেল কলেজ হাসপাতাল এবং স্থানীয় হাসপাতালে পাঠান। তাদের মধ্যে সাইফুল ইসলামকে ঢাকা মেডিকেল কলেজ হাসপাতালে এবং মিজানুর রহমানকে গুলশানের ইউনাইটেড হাসপাতালে নেওয়া হলে চিকিৎসকরা তাদের মৃত ঘোষণা করেন। আহত আরও ৪ জন চিকিৎসাধীন রয়েছে। প্রত্যক্ষদর্শীরা জানায়, চাপা পড়া গাড়িগুলোর মধ্যে একটিতে ছিলেন সেনা কর্মকর্তা তারিকুজ্জামান এবং তার স্ত্রী। তারা হলি ফ্যামিলি হাসপাতাল থেকে ফিরছিলেন। এতে তারা দু'জনই আহত হন। খবর পেয়ে ফায়ার সার্ভিসকর্মী এবং পুলিশ সদস্যরা ঘটনাস্থলে ছুটে যান। তারা বিলবোর্ডটি কেটে সরিয়ে নেন। পরে তারা ক্ষতিগ্রস্ত গাড়িগুলোও সরিয়ে ফেলেন। এ সময় গাড়ি থেকে আহত দু'জনকে অচেতন অবস্থায় উদ্ধার করা হয়। এদিকে, বিলবোর্ড পড়ে রাস্তা বন্ধ থাকার ঘটনার পর থেকে রাত ১০টা পর্যন্ত গুলশান মোড়ের ৪টি রাস্তায় যান চলাচল বন্ধ থাকে। পরে রাত ১০টার দিকে মহাখালী থেকে গুলশান লিংক রোড এবং বীরউত্তম মীর শওকত সড়কের একপাশ যান চলাচলের জন্য খুলে দেওয়া হয়। পুলিশের গুলশান বিভাগের উপ-কমিশনার একেএম হাফিজ আক্তার সমকালকে জানান, ঝড়ে বিলবোর্ডটি পিলারসহ উপড়ে পড়ে। সম্ভবত দুর্বল নির্মাণশৈলীর কারণে এ ঘটনা ঘটে। পুলিশ পেঁৗছে উদ্ধার তৎপরতায় সাহায্য করে। ঢাকা মহানগর পুলিশের অতিরিক্ত কমিশনার আবুল কাশেম জানান, এ ব্যাপারে বিলবোর্ড নির্মাতা প্রতিষ্ঠানের বিরুদ্ধে ব্যবস্থা নেওয়া হবে। -সমকাল

=উইকেট নয়, নতুন বল = তারেক মাহমুদ, চট্টগ্রাম থেকে: চট্টগ্রাম টেস্টে কালই প্রথম দেখা গেল দৃশ্যটা। দিনের খেলা শেষ, দলের বেশির ভাগ ক্রিকেটার মাঠে নেমে পড়ল ফুটবল নিয়ে। নেই শুধু চারজন—জুনায়েদ সিদ্দিক, মুশফিকুর রহিম, নাঈম ইসলাম আর শাহাদাত হোসেন। দীর্ঘ ব্যাটিংয়ের পর প্রথম দুজন ড্রেসিংরুমে বিশ্রাম নেবেন স্বাভাবিক। তবে নাঈম আর শাহাদাত নেটে ব্যস্ত হয়ে পড়লেন ব্যাটিং নিয়ে। জাতীয় দলের সঙ্গে ডেপুটেশনে থাকা একাডেমির কোচ মোহাম্মদ সালাউদ্দিন আর ফিল্ডিং কোচ রুয়ান কালপাগে তাঁদের বোলিং করে গেলেন অনেকটা সময় ধরে। জহুর আহমেদ চৌধুরী স্টেডিয়ামে আজ পঞ্চম ও শেষ দিনের খেলায় বাংলাদেশ কত দূর যেতে পারবে, সেটা যে তাঁদের ব্যাটিংয়ের ওপরই নির্ভর করছে! দিন শেষে অধিনায়ক সাকিব আল হাসান আর উইকেটে থাকা দুই ব্যাটসম্যান মুশফিকুর ও জুনায়েদের মাথায় আরেকটি চিন্তা। বাংলাদেশ ইনিংসের ৭৫ ওভার হয়ে যাওয়ায় আজ আর ৫ ওভার পরই নতুন বল নেওয়ার সুযোগ পাবে ইংল্যান্ড। ‘নতুন বলে ব্যাটসম্যানরা কেমন খেলে সেটার ওপরই নির্ভর করছে আমরা কতদূর যেতে পারব’—হোটেলে ফেরার বাসে উঠতে উঠতে বলে গেলেন সাকিব। এর আগে সংবাদ সম্মেলনে জুনায়েদ এবং ড্রেসিংরুমের সিঁড়ির গোড়ায় দাঁড়িয়ে মুশফিকুরও বলেছেন একই কথা। এই টেস্টে বাংলাদেশের ভবিষ্যত্ এখন অনেকটাই নির্ভর করছে লাল একটা কোকাবুরা বল আর সেই বলটা যাঁদের হাতে থাকবে তাঁদের পারফরম্যান্সের ওপর। চতুর্থ-পঞ্চম দিনে এসে সাধারণত উইকেটের আচরণই ব্যাপার হয়ে দাঁড়ায় টেস্টে। কিন্তু চট্টগ্রামের উইকেট বাংলাদেশের শুরুর হিসাবটা এলোমেলো করে দিলেও শেষের হিসাবটা কাল পর্যন্ত ঠিক রেখেছে। উইকেট এখন ব্যাটসম্যানদের বন্ধু। আর কাল পর্যন্ত জুনায়েদ-মুশফিকুর ‘টিম রুলস’ মানলেন অক্ষরে অক্ষরে। ‘হাতে দুই দিন সময় ছিল, ওদের স্কোরটাও অনেক বড়। সবারই পরিকল্পনা ছিল উইকেটে বেশিক্ষণ থাকা’—বলেছেন জুনায়েদ। দিন শেষে অপরাজিত দুই ব্যাটসম্যান জুনায়েদ ও মুশফিকুর ছাড়া সে লক্ষ্য পূরণে অন্যরা ব্যর্থই। সাকিবের ব্যাপারটা আলাদা। চট্টগ্রামের মাঠে বাজে আম্পায়ারিংয়ের শিকার হওয়াটা তাঁর যেন নিয়তি। ইংল্যান্ডের বিপক্ষে শেষ ওয়ানডেতে ভুল এলবিডব্লু, কাল টেস্টের দ্বিতীয় ইনিংসেও তাই। গ্রায়েম সোয়ানকে সুইপ করতে গিয়ে বল লাগল গ্লাভসে, অথচ এলবিডব্লুর আপিলে আঙুল তুলে দিলেন নিউজিল্যান্ডের আম্পায়ার টনি হিল! এ নিয়ে আগে কথা বলে বিব্রত সাকিব কাল তাই মুখ খুললেন না। তবে ওই সময় অন্য প্রান্তে থাকা জুনায়েদ বলেছেন, ‘আমিও ঠিক বুঝতে পারিনি। খুব অল্প সময়ের মধ্যে ঘটেছে সব। তবে আমার কাছে মনে হয়েছে বলটা গ্লাভস কিংবা প্যাডে লাগতে পারে।’ সাকিবের পিছু ছাড়ছে না দুর্ভাগ্য, জুনায়েদের দায় পারফরম্যান্সে ধারাবাহিকতা আনা। গত ওয়েস্ট ইন্ডিজ সফরের প্রথম টেস্টের দ্বিতীয় ইনিংসে ৭৮ রান করার পরের তিন ইনিংসে ৭, ৫ ও ৭। এরপর ভারতের বিপক্ষে ঢাকায় ৫৫ রান করে আবার তিন ইনিংসের জন্য পথ হারানো। নিউজিল্যান্ড সফরের দুই ইনিংসে ২১ ও ৮ এবং এই টেস্টের প্রথম ইনিংসে ৭ রান। তিন ইনিংস পর পর ফিফটি করার ধারাটাকে কাল আরেকটু লম্বা করে ৬৮ রানে অপরাজিত দিন শেষে। তারপরও জুনায়েদের কাছে নাকি এই ইনিংস বিশেষ কোনো গুরুত্ব বহন করছে না, ‘একজন খেলোয়াড়ের কাছে প্রতিটা ইনিংসই গুরুত্বপূর্ণ। আজ (গতকাল) আমার জন্য যেমন রান দরকার ছিল, দলেরও দরকার ছিল। যত বেশি পারি উইকেটে থাকার পরিকল্পনা ছিল। গরমের মধ্যে বিশ্বাস ছিল বেশিক্ষণ উইকেটে থাকতে পারলে ওরা পরে সমস্যায় পড়বে।’ বল খেলেছেন ১৯৯টি, ব্যাটিং করেছেন ২৫৭ মিনিট। টেস্টে এই প্রথম এতটা সময় ব্যাটিং করলেও প্রথম শ্রেণীর ক্রিকেটেও তাই কি না, সেটা কাল জুনায়েদও বলতে পারেননি ঠিক করে। তবে টিকে থাকার লক্ষ্য পূরণে যে তিনি অনেকটাই সফল, সেটা সন্দেহাতীত। ১৪২ মিনিট আর ৮১ রানের অবিচ্ছিন্ন ষষ্ঠ উইকেট জুটিতে জুনায়েদের সঙ্গী মুশফিকুর। দিন শেষ করে আসার পরিকল্পনা সফল করে জুনায়েদ চান উইকেটে টিকে থাকতে, ‘আমাদের এর মধ্যেই পাঁচটা উইকেট পড়ে গেছে, আর ওদের রানটাও অনেক বেশি। তারপরও চেষ্টা করব উইকেটে বেশিক্ষণ থাকতে। বড় জুটি গড়তে পারলে সেটা অবশ্যই ইতিবাচক হবে।’ একই ভাবনায় মুশফিকুরের সঙ্গী একটা ব্যক্তিগত লক্ষ্যও, ‘প্রথম ইনিংসে সেঞ্চুরি পাইনি। এই ইনিংসে চেষ্টা করব সেঞ্চুরি পূর্ণ করার।’ টেস্টের চতুর্থ দিন শেষেও আশা বাঁচিয়ে রাখা গেছে, সেটাও বা কম কী? ভবিষ্যত্, মানে শেষ দিনে কী হতে পারে সেটি অনুমান করতে পারছেন না জুনায়েদ, ‘ভবিষ্যত্ বলা গেলে ভালোই হতো। কিন্তু চেষ্টা করলেও তো তা বলা যাবে না...।’ কেবল ক্রিকেটেই নয়, সব ব্যাপারেই জুনায়েদের কথাটা সত্যি। কে জানে রোদে পুড়ে শেষ হওয়া এই চারটা দিনের পর শেষ দিনে এসে টেস্টটা ভিজে গেল ঢাকা থেকে উড়ে আসা বৃষ্টিতে! -প্রথম আলো